**acoladă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nu știu de unde să-ncep alfabetul

l-aș număra din doi în doi sau pe sărite

câte-o acoladă pentru fiecare silabă

s-o văd topindu-se-n cerul gurii

când iți pronunț numele

și nu pot să mă opresc

îmi place să-l recit ca pe-un monolog shakespearian

uneori îmi doresc să mor cu el pe buze

alteori doar s-adorm cu umbra lui în brațe

dacă o să-mi muște lobul urechii

mă voi trezi în altă epocă

și vom dansa desculți pe lacul lebedelor

până ne vor crește aripi de înger

\*\*\*\*\*

sub rubinul buzelor zvâcneşte pulsul

crescând exponenţial cu fiecare bătaie de inimă

gura mea aerodrom privat pentru săruturile tale

nu ştiu ce alfabet ar putea cuprinde necuprinsul

ce-mi sparge pieptul la fiecare respiraţie

nu-mi pot ordona sentimentele

înăuntrul meu domneşte implacabil dorul de tine

când înserarea trece prin suflet ca un marş funebru

nu-mi promite nimic

viaţa şi moartea sunt călătorii spre inima ta

şi n-am nevoie de busolă să navighez

voi fi acolo până când acolada timpului se va închide

fără promisiuni

ioan grigoraș liliana trif